Gemeenskapslede steek ‘verkragter’ aan die brandArgieffoto (Foto: Alexas_Fotos, Pixabay) Die Limpopo-polisie ondersoek ŉ saak van moord nadat ŉ man Saterdag in Waterval in ŉ voorval van bende-geregtigheid aangerand en aan die brand gesteek is. Brig. Motlafela Mojapelo, provinsiale polisiewoordvoerder, het Sondag gesê die voorval het in die Mpheni-nedersetting plaasgevind. “Ontstoke gemeenskapslede het ŉ Zimbabwiër, wie se ouderdom onbekend is, aangekeer en van verkragting beskuldig,” het Mojapelo gesê. “Hulle het hom na die huis van ŉ plaaslike gemeenskapsleier geneem. Die leier het voorgestel die polisie moet ontbied word om die saak verder te voer.” Mojapelo het gesê die groep het geweier en die man weggevat, waarna hulle hom aangerand en aan die brand gesteek het. “Die polisie is ontbied en met hul aankoms op die toneel, was die slagoffer reeds dood. Hy het onherkenbaar verbrand.” Die polisie het die gemeenskap se optrede ten sterkste veroordeel en gewaarsku enigiemand wat in verband met die voorval in hegtenis geneem word, sal aangekla word van moord. “Ons doen ŉ beroep op gemeenskapslede om alle kriminele dade by die polisie aan te meld sodat dit wettig vervolg kan word en om hulle te weerhou van boendoe-geregtigheid,” het hy gesê.